留別王狀元二十四韻
作者：喻良能
朝代：宋

paragraphs: 才大文章伯，忠純社稷臣。
七州鍾秀異，孤嶼賦精神。
德藴圭璋潤，胸涵海嶽春。
麟經頻得雋，槐市早稱珍。
宿弊時方革，皇綱上正親。
大廷清問降，空臆讜言陳。
力補嚴宸衮，深攖睿主鱗。
一元追董相，多詐恥平津。
文擅無雙價，臚傳第一人。
聲華飛宇宙，風采聳簪紳。
貴紙寧堪數，回天僅足倫。
施行均令甲，奬諭見絲綸。
未覆金甌墨，聊爲綠水賓。
愛民如赤子，束吏似生薪。
鑑水書題徧，稽山賦詠頻。
却梅清節著，誣狗滯寃伸。
賤子嗟何幸，同年蓋宿因。
糟糠聊攝局，山水獲聯茵。
醇酎容霑醉，新詩許效顰。
獨蒙青眼舊，端異白頭新。
酬倡幾千首，從游殆十旬。
笑談將契闊，肝胆政輪囷。
帝夢方思說，天民竚起莘。
不才雖苦窳，終始願陶鈞。